CELEX: 
Language: ro
Date: 2017-09-29 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2016/1011 al Parlamentului European și al Consiliului pentru a preciza modul în care trebuie aplicate criteriile prevăzute la articolul 20 alineatul (1) litera (c) punctul (iii) pentru a evalua dacă anumite evenimente ar afecta în mod semnificativ și cu urmări negative integritatea piețelor, stabilitatea financiară, consumatorii, economia reală sau finanțarea gospodăriilor și a întreprinderilor în unul sau mai multe state membre

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) 2016/1011 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții (Regulamentul privind indicii de referință) introduce un cadru comun pentru a garanta exactitatea și integritatea indicilor de referință la care se raportează instrumentele financiare, contractele financiare sau fondurile de investiții din Uniunea Europeană. Regulamentul urmărește să contribuie, astfel, la funcționarea pieței interne, asigurând în același timp un nivel ridicat de protecție a consumatorilor și a investitorilor.
            
            
               Prezentul regulament delegat are la bază o delegare de competențe facultativă prevăzută în Regulamentul privind indicii de referință. Chestiunea subsidiarității a fost tratată în evaluarea impactului pentru Regulamentul privind indicii de referință.
            
            
               2.CONSULTĂRI PREALABILE ADOPTĂRII ACTULUI
            
            
               Comisia a încredințat Autorității Europene pentru Valori Mobiliare și Piețe (ESMA) sarcina de a elabora un aviz tehnic privind eventualele acte delegate adoptate pentru Regulamentul privind indicii de referință. ESMA a transmis acest aviz Comisiei la data de 10 noiembrie 2016. Pentru pregătirea acestui aviz tehnic, ESMA a organizat două consultări publice - una în perioada februarie-martie 2016 (51 de răspunsuri publicate
                  1
               ) și cealaltă în iunie 2016 (33 de răspunsuri publicate
                  2
               ). Aceasta a organizat, de asemenea, o ședință publică la 29 februarie 2016. Comisia a participat la reuniunile grupului operativ al ESMA responsabil de pregătirea avizului și la ședința publică și a ținut cont, la elaborarea regulamentului delegat, de răspunsurile la consultări. 
            
            
               În general, respondenții la consultarea organizată de ESMA cu privire la proiectul de aviz tehnic au sprijinit abordarea ESMA. Această abordare presupune stabilirea unei liste neexhaustive de criterii pe care autoritățile competente ar trebui să le ia în considerare, împreună, de la caz la caz. Respondenții nu au considerat că este necesar să se adauge și alte criterii în afară de cele enumerate în prezentul regulament delegat. Unele dintre sugestiile mai detaliate au fost luate în considerare în cadrul avizului tehnic final; alte observații nu s-au referit la detaliile avizului, ci la chestiuni conexe. 
            
            
               Un respondent a indicat că valoarea instrumentelor financiare, a contractelor financiare și a fondurilor de investiții care se raportează la un indice de referință dintr-un stat membru ar putea fi amplificată ca urmare a prezenței unor depozitari importanți. Acest aspect a fost clarificat într-unul dintre considerentele din prezentul regulament delegat. Un alt comentariu cu privire la chestiunea substituibilității unui indice de referință atunci când se decide dacă acesta ar putea sau nu să fie critic a fost preluat în regulamentul delegat. Cu toate acestea, absența substitutelor se numără deja printre criteriile obligatorii stabilite la articolul 20 alineatul (1) litera (c) punctul (ii) din Regulamentul privind indicii de referință. 
            
            
               ESMA a întrebat în mod expres dacă noțiunea de „parte semnificativă”, astfel cum este utilizată în mai multe dintre criteriile propuse, ar trebui detaliată mai mult, precizându-se anumite procentaje sau intervale de valori. Opiniile celor care au răspuns la această întrebare au fost împărțite. În timp ce unii respondenți ar prefera ca ESMA să detalieze mai mult această noțiune, alții au fost de acord cu ESMA că acest lucru ar fi foarte dificil și au observat că astfel de praguri cantitative ar putea necesita ajustări frecvente în funcție de evoluția pieței și de evoluțiile economice din statele membre. Comparând avantajele și dezavantajele pragurilor cantitative, pare oportun ca acestea să nu fie definite în regulamentul delegat, deoarece legislația nu ar fi suficient de flexibilă pentru a se asigura că acestea pot fi ajustate în funcție de evoluția pieței, de evoluțiile economice și de alți factori relevanți. Această concluzie este conformă cu Regulamentul privind indicii de referință, care menționează utilizarea unei combinații de criterii calitative și cantitative care să le ofere autorităților competente suficientă flexibilitate pentru a desemna anumiți indici de referință ca fiind critici, chiar dacă nu depășesc pragurile cantitative.
            
            
               La rândul său, Comisia a organizat, în 2016 și în primul trimestru din 2017, reuniuni bilaterale cu diverse părți interesate pentru a discuta conținutul prezentului regulament delegat. De asemenea, a organizat două reuniuni ale grupului de experți relevant, în cursul cărora măsurile delegate au fost discutate de experți ai ministerelor de finanțe și ai autorităților de supraveghere din statele membre și de observatori din cadrul Parlamentului European și al ESMA. 
            
            
               Publicul a fost invitat să se pronunțe în privința proiectului de Regulament delegat al Comisiei în perioada 22 iunie-20 iulie 2017, după consultarea interservicii, care a avut loc în cadrul Comisiei. Nu au existat observații referitoare la prezentul act delegat.
            
            
               3.ELEMENTELE JURIDICE ALE ACTULUI DELEGAT
            
            
               Prezentul regulament delegat stabilește modul în care criteriile menționate la articolul 20 alineatul (1) litera (c) punctul (iii) din Regulamentul privind indicii de referință trebuie să fie aplicate pentru a evalua impactul potențial al întreruperii sau al lipsei de fiabilitate a indicelui de referință asupra integrității piețelor, asupra stabilității financiare, asupra consumatorilor, asupra economiei reale sau asupra finanțării gospodăriilor și întreprinderilor dintr-unul sau mai multe state membre.
            
            
               REGULAMENTUL DELEGAT (UE) …/… AL COMISIEI
            
            
               din 29.9.2017
            
            
               de completare a Regulamentului (UE) 2016/1011 al Parlamentului European și al Consiliului pentru a preciza modul în care trebuie aplicate criteriile prevăzute la articolul 20 alineatul (1) litera (c) punctul (iii) pentru a evalua dacă anumite evenimente ar afecta în mod semnificativ și cu urmări negative integritatea piețelor, stabilitatea financiară, consumatorii, economia reală sau finanțarea gospodăriilor și a întreprinderilor în unul sau mai multe state membre
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
         
         
            
               având în vedere Regulamentul (UE) 2016/1011 al Parlamentului European și al Consiliului din 8 iunie 2016 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și de modificare a Directivelor 2008/48/CE și 2014/17/UE și a Regulamentului (UE) nr. 596/2014
                  3
               , în special articolul 20 alineatul (6) litera (c),
            
            
               întrucât:
            
            
               (1)Având în vedere natura generală a condiției calitative prevăzute la articolul 20 alineatul (1) litera (c) punctul (iii) din Regulamentul (UE) 2016/1011 și necesitatea de a asigura o aplicare consecventă de către autoritățile competente a acestei condiții, este necesar să se stabilească modul în care, în contextul indicilor de referință critici, (i) încetarea furnizării unui indice de referință, (ii) furnizarea unui indice de referință pe baza unor date de intrare ce nu mai sunt pe deplin reprezentative pentru piața sau realitatea economică subiacentă sau (iii) furnizarea unui indice de referință pe baza unor date de intrare nefiabile ar putea afecta semnificativ și cu urmări negative integritatea piețelor, stabilitatea financiară, consumatorii, economia reală sau finanțarea gospodăriilor și a întreprinderilor dintr-unul sau mai multe state membre.
            
            
               (2)Indicii de referință critici sunt adesea utilizați în alte state membre decât statul membru în care sunt furnizați și sunt utilizați în moduri diferite, în funcție de statul membru în care sunt utilizați. Prin urmare, există potențialul ca aceștia să aibă un impact semnificativ fie în unul sau mai multe state membre, fie la nivelul Uniunii. În mod similar, există potențialul apariției unor efecte negative semnificative cu privire la unul sau mai multe dintre criteriile menționate la articolul 20 alineatul (1) litera (c) punctul (iii). Prin urmare, este important ca evaluarea să se realizeze atât la nivel național sau la nivelul pieței, cât și la nivelul Uniunii.
            
            
               (3)Regulamentul (UE) 2016/1011 enumeră cinci domenii în care ar putea apărea efecte negative semnificative. În timp ce integritatea pieței vizează mai ales piața unui anumit produs financiar, stabilitatea financiară se referă la sistemul financiar al unui stat membru sau al Uniunii în ansamblul său. Consumatorii sunt afectați în principal prin intermediul instrumentelor financiare și al fondurilor de investiții, inclusiv al fondurilor de pensii în care au investit și al contractelor financiare pe care le-au semnat, care se raportează la indicele de referință critic respectiv. Impactul potențial asupra economiei reale este direct legat de valoarea instrumentelor financiare, a contractelor financiare și a fondurilor de investiții care se raportează la indicele de referință respectiv. Este probabil ca impactul potențial asupra finanțării gospodăriilor și a întreprinderilor să crească odată cu valoarea creditelor în derulare în raport cu dimensiunea economiei. Consumatorii și finanțarea gospodăriilor și a întreprinderilor prezintă un grad mai mare de vulnerabilitate la efecte negative în cazul în care nivelul general de îndatorare al gospodăriilor și al întreprinderilor este ridicat,
            
            
               ADOPTĂ PREZENTUL REGULAMENT:
            
            
               Articolul 1
                  Evaluarea de către autoritățile competente
            
            
               1.Autoritățile competente evaluează dacă există efecte negative semnificative asupra integrității piețelor, stabilității financiare, consumatorilor, economiei reale sau finanțării gospodăriilor și a întreprinderilor în unul sau mai multe state membre, astfel cum se menționează la articolul 20 alineatul (1) litera (c) punctul (iii) din Regulamentul (UE) 2016/1011, în conformitate cu criteriile prevăzute la articolele 2, 3, 4, 5 și 6.
            
            
               2.În cazul în care autoritățile competente se așteaptă ca astfel de efecte negative semnificative să aibă loc în mai mult de un stat membru, acestea efectuează o evaluare separată pentru fiecare stat membru în parte, precum și o evaluare generală pentru toate statele membre. 
            
            
               Articolul 2
                  Efecte negative semnificative asupra integrității pieței 
            
            
               Autoritățile competente evaluează dacă există efecte negative semnificative asupra integrității pieței în conformitate cu următoarele criterii:
            
            
               (a)valoarea instrumentelor financiare care se raportează la indicele de referință, fie direct, fie indirect – în cadrul unei combinații de indici de referință, și care sunt tranzacționate în locuri de tranzacționare din statele membre în cauză, atât în termeni absoluți, cât și în raport cu valoarea totală a instrumentelor financiare care sunt tranzacționate în locuri de tranzacționare din statele membre respective;
            
            
               (b)valoarea contractelor financiare care se raportează la indicele de referință, fie direct, fie indirect – în cadrul unei combinații de indici de referință, din statele membre în cauză, atât în termeni absoluți, cât și în raport cu valoarea totală a contractelor financiare aflate în derulare în statele membre avute în vedere;
            
            
               (c)valoarea fondurilor de investiții care se raportează la indicii de referință pentru a-și măsura performanțele, fie direct, fie indirect – în cadrul unei combinații de indici de referință, în statele membre avute în vedere, atât în termeni absoluți, cât și în raport cu valoarea totală a fondurilor de investiții autorizate sau notificate în vederea introducerii pe piață în statele membre respective;
            
            
               (d)dacă indicele de referință a fost desemnat, în conformitate cu articolul 28 alineatul (2) din Regulamentul nr. 2016/1011, ca potențial înlocuitor sau a fost deja utilizat ca succesor al altor indici de referință care sunt incluși în lista indicilor de referință critici menționată la articolul 20 alineatul (1) din Regulamentul (UE) 2016/1011;
            
            
               (e)în ceea ce privește standardele în scopuri contabile sau în alte scopuri de reglementare:
            
            
               (i)dacă indicele de referință este utilizat ca referință pentru reglementări prudențiale, cum ar fi cerințele privind capitalul, lichiditatea sau efectul de levier;
            
            
               (ii)dacă indicele de referință este utilizat în standardele internaționale de contabilitate.
            
            
               Articolul 3
                  Efecte negative semnificative asupra stabilității financiare
            
            
               Autoritățile competente evaluează dacă există efecte negative semnificative asupra stabilității financiare în conformitate cu următoarele criterii:
            
         
         
            
               (a)valoarea instrumentelor financiare, a contractelor financiare și a fondurilor de investiții care se raportează la indicele de referință, fie direct, fie indirect – în cadrul unei combinații de indici de referință, din statele membre în cauză, atât în termeni absoluți, cât și în raport cu:
            
            
               (i)activele totale ale sectorul financiar din statele membre respective;
            
            
               (ii)activele totale ale sectorului bancar din statele membre respective;
            
            
               (b)vulnerabilitatea instituțiilor financiare care au semnat instrumente financiare, contracte financiare și fonduri de investiții care se raportează la indicele respectiv sau care au investit în acestea.
            
            
               Articolul 4
                  Efecte negative semnificative asupra consumatorilor
            
            
               Autoritățile competente evaluează dacă există efecte negative semnificative asupra consumatorilor în conformitate cu următoarele criterii:
            
            
               (a)în ceea ce privește instrumentele financiare și fondurile de investiții oferite consumatorilor:
            
            
               (i)valoarea instrumentelor financiare și a fondurilor de investiții care se raportează la indicele de referință, fie direct, fie indirect – în cadrul unei combinații de indici de referință, vândute consumatorilor cu amănuntul în statele membre în cauză, atât în termeni absoluți, cât și în raport cu valoarea totală a instrumentelor financiare și a fondurilor de investiții vândute investitorilor de retail în statele membre respective;
            
            
               (ii)o estimare a numărului de consumatori care au cumpărat instrumente financiare și fonduri de investiții care se raportează la indicele de referință, fie direct, fie indirect – în cadrul unei combinații de indici de referință, în statele membre în cauză, atât în termeni absoluți, cât și în raport cu populația totală a statelor membre respective;
            
            
               (b)în ceea ce privește instituțiile pentru furnizarea de pensii ocupaționale:
            
            
               (i)valoarea sistemelor de pensii care se raportează la indicele de referință și care sunt gestionate de instituții pentru furnizarea de pensii ocupaționale în statele membre în cauză, atât în termeni absoluți, cât și în raport cu valoarea totală a schemelor de pensii gestionate de instituții pentru furnizarea de pensii ocupaționale în statele membre respective;
            
            
               (ii)o estimare a numărului de consumatori care participă la instituții pentru furnizarea de pensii ocupaționale care gestionează sisteme de pensii care se raportează la indicele de referință în statele membre în cauză, atât în termeni absoluți, cât și în raport cu populația totală din statele membre respective;
            
            
               (iii)o evaluare a importanței pe care o au instituțiile pentru furnizarea de pensii ocupaționale care gestionează sisteme de pensii care se raportează la indicele de referință pentru veniturile din pensii ale cetățenilor din statele membre;
            
            
               (c)în ceea ce privește contractele de credit oferite consumatorilor:
            
            
               (i)valoarea contractelor de credit oferite consumatorilor care se raportează la indicele de referință în statele membre în cauză, atât în termeni absoluți, cât și în raport cu valoarea totală a contractelor de credit oferite consumatorilor în statele membre respective;
            
            
               (ii)o estimare a numărului de consumatori care au încheiat contracte de credit oferite consumatorilor care se raportează la indicele de referință în statele membre respective, atât în termeni absoluți, cât și prin raportare la populația totală din statele membre în cauză;
            
            
               (iii)gradul de îndatorare a consumatorilor din statele membre în cauză.
            
            
               Articolul 5
                  Efecte negative semnificative asupra economiei reale
            
            
               Autoritățile competente evaluează dacă există efecte negative semnificative asupra economiei reale, luând în considerare valoarea instrumentelor financiare, a contractelor financiare și a fondurilor de investiții care se raportează la indicele de referință, fie direct, fie indirect – în cadrul unei combinații de indici de referință, în statele membre în cauză, atât în termeni absoluți, cât și în raport cu produsul intern brut al statelor membre respective.
            
            
               Articolul 6
                  Efecte negative semnificative asupra finanțării gospodăriilor și a întreprinderilor
            
         
         
            
               Autoritățile competente evaluează dacă există efecte negative semnificative asupra finanțării gospodăriilor și a întreprinderilor dintr-unul sau mai multe state membre în conformitate cu următoarele criterii:
            
            
               (a)valoarea creditelor acordate gospodăriilor și societăților nefinanciare care se raportează la indicele de referință în statele membre în cauză, atât în termeni absoluți, cât și în raport cu valoarea totală a creditelor acordate gospodăriilor și societăților nefinanciare în statele membre respective;
            
            
               (b)o estimare a numărului de gospodării care au încheiat contracte de credit care se raportează la indicele de referință în statele membre respective, atât în termeni absoluți, cât și prin raportare la numărul total de gospodării din statele membre în cauză;
            
            
               (c)o estimare a numărului de societăți nefinanciare care au încheiat contracte de credit care se raportează la indicele de referință în statele membre respective, atât în termeni absoluți, cât și prin raportare la numărul total de societăți nefinanciare din statele membre în cauză;
            
            
               (d)gradul de îndatorare a gospodăriilor și a întreprinderilor din statele membre respective.
            
            
               Articolul 7
                  Intrarea în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptată la Bruxelles, 29.9.2017.
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  JO L 171, 29.6.2016, p. 1.